CELEX: 32021R1763
Language: fi
Date: 2021-10-06 00:00:00
Title: Komission täytäntöönpanoasetus (EU) 2021/1763, annettu 6 päivänä lokakuuta 2021, täytäntöönpanoasetuksen (EU) 2020/600 muuttamisesta täytäntöönpanoasetuksesta (EU) 2016/1150 poikkeamisen osalta covid-19-pandemian viinialalla aiheuttaman kriisin vuoksi

7.10.2021   
               
               
                  FI
               
               
                  Euroopan unionin virallinen lehti
               
               
                  L 355/3
               
            
         KOMISSION TÄYTÄNTÖÖNPANOASETUS (EU) 2021/1763,
         annettu 6 päivänä lokakuuta 2021,
         täytäntöönpanoasetuksen (EU) 2020/600 muuttamisesta täytäntöönpanoasetuksesta (EU) 2016/1150 poikkeamisen osalta covid-19-pandemian viinialalla aiheuttaman kriisin vuoksi
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 54 artiklan a, b ja e alakohdan,
         sekä katsoo seuraavaa:
         
                     (1)
                  
                  
                     Komission täytäntöönpanoasetuksella (EU) 2020/600 (2) hyväksyttiin muun muassa komission täytäntöönpanoasetuksessa (EU) 2016/1150 (3) säädettyihin viinialan sääntöihin useita poikkeuksia, joiden tarkoituksena on tarjota toimijoille helpotusta ja auttaa niitä selviytymään covid-19-pandemian vaikutuksista. Vaikka kyseiset toimenpiteet ovat olleet hyödyllisiä, viinimarkkinat eivät ole onnistuneet saavuttamaan tasapainoa tarjonnan ja kysynnän välillä.
                  
               
                     (2)
                  
                  
                     Covid-19-pandemia ei ole hallinnassa. Rokotuskampanjat eivät ole joissakin unionin osissa ja eri puolilla maailmaa toteutuneet riittävällä tavalla, ja liikkumisrajoituksia ja lähikontaktien välttämistä koskevia toimenpiteitä sovelletaan edelleen useissa maissa. Näihin toimenpiteisiin kuuluvat rajoitukset, jotka koskevat matkustamista sekä sosiaalisten kokoontumisten, yksityisjuhlien ja yleisötilaisuuksien osallistujamäärää sekä mahdollisuuksia syödä ja juoda kodin ulkopuolella. Rajoitusten vuoksi viinin kulutus vähenee unionissa entisestään ja varastot karttuvat, mikä puolestaan johtaa markkinahäiriöihin. Joissakin jäsenvaltioissa kolmannes viinin kulutuksesta liittyy matkailuun. Viinin kulutus on siis jatkanut laskuaan ja varastot pysyneet suurina. Koska pandemian vaikutuksiin yhdistyvät Yhdysvaltojen käyttöönottamat tullit ja huhtikuussa 2021 Euroopassa esiintynyt halla, unionin viinintuottajien tulot ovat kärsineet merkittävästi. Unionin viinialan liikevaihto on kaikki näiden tekijöiden yhteisvaikutuksesta kutistunut keskimäärin 15–20 prosenttia, ja joidenkin yritysten tappiot ovat jopa 40 prosenttia.
                  
               
                     (3)
                  
                  
                     Unionin viinimarkkinoiden vakava häiriö pahenee entisestään myös sen vuoksi, että kriisin kestoa on vaikea ennustaa viruksen nopean muuntumisen vuoksi. Alan palautuminen tuleekin viemään pidempään kuin vuoden 2021 alussa arvioitiin. Sen vuoksi on asianmukaista tarjota unionin viinialalle edelleen väliaikaista ja poikkeuksellista tukea, jotta vältettäisiin konkurssien lisääntyminen, josta on jo raportoitu.
                  
               
                     (4)
                  
                  
                     Niiden toimenpiteiden täytäntöönpanoa, jotka otettiin käyttöön unionin viinialan kriisin ratkaisemiseksi täytäntöönpanoasetuksella (EU) 2020/600, jota sittemmin muutettiin komission täytäntöönpanoasetuksella (EU) 2021/78 (4), on syytä jatkaa, jotta jäsenvaltioille ja toimijoille voidaan tarjota tarvittavaa joustoa tukiohjelmien toteuttamiseksi unionin viinialalla. Erityisesti jäsenvaltioiden mahdollisuus tehdä muutoksia kansallisiin ohjelmiinsa koska tahansa vuoden aikana on mahdollistanut sen, että jäsenvaltiot ovat voineet reagoida nopeasti viime kuukausien poikkeuksellisiin olosuhteisiin ja tehdä tukiohjelmiinsa tarvittavat muutokset heti kun se on katsottu tarpeelliseksi. Tämän joustavuuden ansiosta jäsenvaltiot ovat voineet ottaa käyttöön uusia toimenpiteitä, optimoida jo käytössä olevia toimenpiteitä sekä mukauttaa toimenpiteitä useammin ja tarpeen mukaan ottaen huomioon nopeasti muuttuvan markkinatilanteen. Rypäleiden raakana korjaamista koskevan toimenpiteen tarjoama joustomahdollisuus täytäntöönpanossa on antanut toimijoille aikaa suunnitella tarvittava toimenpide ja löytää tarvittava työvoima covid-19-pandemian aiheuttamissa vaikeissa olosuhteissa.
                  
               
                     (5)
                  
                  
                     Koska covid-19-pandemian vaikutusten odotetaan jatkuvan vuoden 2021 jälkeenkin ja näin ollen huomattavan osan varainhoitovuodesta 2022, on tarpeen jatkaa täytäntöönpanoasetuksen (EU) 2020/600 2 artiklassa säädettyjen toimenpiteiden soveltamista varainhoitovuonna 2022. Koska komission delegoidun asetuksen (EU) 2020/592 (5) 3 ja 4 artiklassa säädettyjä toimenpiteitä voidaan kuitenkin rahoittaa viinialan tukiohjelmista ainoastaan varainhoitovuosina 2020 ja 2021, soveltamisen jatkamista ei pitäisi soveltaa niihin.
                  
               
                     (6)
                  
                  
                     Sen vuoksi täytäntöönpanoasetusta (EU) 2020/600 olisi muutettava.
                  
               
                     (7)
                  
                  
                     Jotta varmistettaisiin jatkuvuus varainhoitovuosien 2021 ja 2022 välillä, tämän asetuksen olisi tultava voimaan kolmantena päivänä sen jälkeen, kun se on julkaistu Euroopan unionin virallisessa lehdessä, ja sitä olisi sovellettava 16 päivästä lokakuuta 2021.
                  
               
                     (8)
                  
                  
                     Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Täytäntöönpanoasetuksen (EU) 2020/600 muuttaminen
            Muutetaan täytäntöönpanoasetuksen (EU) 2020/600 2 artikla seuraavasti:
            
                        1)
                     
                     
                        Korvataan 1 kohta seuraavasti:
                        
                           ”1.   Poiketen siitä, mitä täytäntöönpanoasetuksen (EU) 2016/1150 2 artiklan 1 kohdassa säädetään, jäsenvaltiot voivat tehdä asetuksen (EU) N:o 1308/2013 45 artiklan 1 kohdan a alakohdassa ja 46–52 artiklassa sekä komission delegoidun asetuksen (EU) 2020/592 (*1) 3 ja 4 artiklassa tarkoitettujen toimenpiteiden osalta viinialan kansallisiin tukiohjelmiinsa asetuksen (EU) N:o 1308/2013 41 artiklan 5 kohdassa tarkoitettuja muutoksia varainhoitovuosien 2020 ja 2021 aikana aina silloin kun se on tarpeen, mutta kuitenkin viimeistään 15 päivänä lokakuuta 2021.
                           Jäsenvaltiot voivat tehdä kansallisiin tukiohjelmiinsa tällaisia muutoksia myös varainhoitovuoden 2022 aikana aina silloin kun se on tarpeen, mutta kuitenkin viimeistään 15 päivänä lokakuuta 2022 ja ainoastaan asetuksen (EU) N:o 1308/2013 45 artiklan 1 kohdan a alakohdan ja 46–52 artiklassa tarkoitettujen toimenpiteiden osalta.
                        
                        
                           (*1)  Komission delegoitu asetus (EU) 2020/592, annettu 30 päivänä huhtikuuta 2020, tietyistä Euroopan parlamentin ja neuvoston asetuksen (EU) N:o 1308/2013 säännöksistä poikkeavista väliaikaisista poikkeustoimenpiteistä covid-19-pandemian ja siihen liittyvien toimenpiteiden hedelmä- ja vihannesalalle ja viinialalle aiheuttaman markkinahäiriön korjaamiseksi (EUVL L 140, 4.5.2020, s. 6).”"
                        
                     
                  
                        2)
                     
                     
                        Korvataan 2 kohdan johdantolause seuraavasti:
                        
                           ”2.   Poiketen siitä, mitä täytäntöönpanoasetuksen (EU) 2016/1150 8 artiklassa säädetään, jäsenvaltiot voivat varainhoitovuosien 2020, 2021 ja 2022 aikana”.
                        
                     
                  
         
            2 artikla
            Voimaantulo ja soveltaminen
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 16 päivästä lokakuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 6 päivänä lokakuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 347, 20.12.2013, s. 671.
         
            (2)  Komission täytäntöönpanoasetus (EU) 2020/600, annettu 30 päivänä huhtikuuta 2020, poikkeamisesta täytäntöönpanoasetuksesta (EU) 2017/892, täytäntöönpanoasetuksesta (EU) 2016/1150, täytäntöönpanoasetuksesta (EU) N:o 615/2014, täytäntöönpanoasetuksesta (EU) 2015/1368 ja täytäntöönpanoasetuksesta (EU) 2017/39 eräiden covid-19-pandemian aiheuttaman kriisin vuoksi toteutettavien toimenpiteiden osalta (EUVL L 140, 4.5.2020, s. 40).
         
            (3)  Komission täytäntöönpanoasetus (EU) 2016/1150, annettu 15 päivänä huhtikuuta 2016, Euroopan parlamentin ja neuvoston asetuksen (EU) N:o 1308/2013 soveltamista koskevien sääntöjen vahvistamisesta viinialan kansallisten tukiohjelmien osalta (EUVL L 190, 15.7.2016, s. 23).
         
            (4)  Komission täytäntöönpanoasetus (EU) 2021/78, annettu 27 päivänä tammikuuta 2021, poikkeamisesta täytäntöönpanoasetuksesta (EU) 2017/892, täytäntöönpanoasetuksesta (EU) 2016/1150, täytäntöönpanoasetuksesta (EU) N:o 615/2014, täytäntöönpanoasetuksesta (EU) 2015/1368 ja täytäntöönpanoasetuksesta (EU) 2017/39 eräiden covid-19-pandemian aiheuttaman kriisin vuoksi toteutettavien toimenpiteiden osalta annetun täytäntöönpanoasetuksen (EU) 2020/600 muuttamisesta (EUVL L 29, 28.1.2021, s. 5).
         
            (5)  Komission delegoitu asetus (EU) 2020/592, annettu 30 päivänä huhtikuuta 2020, tietyistä Euroopan parlamentin ja neuvoston asetuksen (EU) N:o 1308/2013 säännöksistä poikkeavista väliaikaisista poikkeustoimenpiteistä covid-19-pandemian ja siihen liittyvien toimenpiteiden hedelmä- ja vihannesalalle ja viinialalle aiheuttaman markkinahäiriön korjaamiseksi (EUVL L 140, 4.5.2020, s. 6).